KYK: Inwoners juig oor reën in Upington | Netwerk24
Deur Werner Beukes 05 Desember 2019 21:51
Motors was Donderdag byna toe onder die water in Upington. Foto: Deshi Ngxanga/Twitter-blad
Inwoners het Donderdag in Upington in die Noord-Kaap gejuig toe reën in dié normaalweg dorre streek geval het.Foto: Deshi Ngxanga/Twitter-blad
Groot reën in Upington in die Noord-Kaap het ook skade veroorsaak. Dié huis behoort aan Nicole Beukes.Foto: Anena Burger
Inwoners het Donderdag in Upington in die Noord-Kaap gejuig toe reën in dié dorre streek val.
“Die motors in die parkeerterrein by die Pick n Pay het so byna weggespoel en mense moes deur massas water sukkel om by hul huise uit te kom, maar almal is gelukkig en dankbaar vir die reën,” sê Anena Burger, Netwerk24 se korrespondent in die Upington-omgewing.
“Dit was ’n droë klompie jare – soos wat boere in distrik kan getuig – maar almal juig nou oor die reën. Ek woon al 12 jaar hier en ek moet erken dat Upington baie lanklaas sulke reën gesien het,” sê Burger.
In een van die video’s wat inwoners Donderdag op Twitter gedeel het, swem ’n man selfs soos ’n wafferse Olimpiese swemmer tussen geboue.
Volgens Melinda Landman, bestuurder van ’n private ambulansdiens in Upington, is geen ernstige voorvalle aangemeld nie.
“Die reën het aanhou uitsak en motors was halfpad toe onder die water – dit het soos ’n reuserivier gelyk waarvan die walle oorstroom het!
“Die reën bring groot verligting, veral onder die boere wat die laaste ruk op moedverloor se vlakte was weens die droogte,” sê Landman.
Ao. Anna van Dyk, ’n polisiebeampte in Upington, sê sy kon haar oë nie glo toe sy deur die venster van die polisiekantoor die reën sien uitsak nie. “Dit het jare gelede laas hier so gereën.”
Van Dyk sê dit het van 15:00 tot 17:00 onophoudelik gereën. “Ek het in ’n stadium gewonder of ons almal hier gaan wegspoel,” lag sy. “Ons is baie bly oor die reën.”
Die Suid-Afrikaanse Weerdiens het vroeër in die week voorspel dat plekke soos Postmasburg, Kimberley en De Aar reën kan verwag.
Upington in the Northern Cape is experiencing heavy rain and it’s expected to continue throughout the night. #sabcnews [VIDEO: Supplied] pic.twitter.com/pgBXWRVfUj
— Reginald (@WitbooiReggie) December 5, 2019
People swimming in the street... Raining in #Upington @Netwerk24 @news24 @landbou @@rapport @jangerber @volksbladnuus #rain #drought pic.twitter.com/mFBx9ppxQF
— LandSpasm (@JoyleneVanWyk) December 5, 2019
Meer oor: Droogte | Upington | Reën